Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 3773

b) a szóban forgó szervezet által elfogadott és a kivonási árra vonatkozó szabályok betartását, amennyiben a kivonási ár egyenlő vagy magasabb, mint a 10. cikk (5) bekezdésének alkalmazásával meghatározott ár, de nem haladja meg az irányadó árat, és amennyiben megfelel a 7. cikk (1) bekezdésének harmadik albekezdése alkalmazásával hozott rendelkezéseknek.” A 10. cikk (4) bekezdése második albekezdésének helyébe a következő szöveg lép: „Annak érdekében, hogy a Közösség főbb fogyasztási központjaitól nagyon távol eső kirakodási térségekben működő termelők megfelelő feltételek mellett juthassanak piacra, az előző bekezdésben említett ár átváltási aránnyal módosulhat e térségekre vonatkozóan. Ezeket az együtthatókat úgy kell meghatározni, hogy az így kiigazított árak különbségei megfeleljenek a természetes piaci áralakulás alapján normál termelés esetében tervezendő áreltéréseknek. A Tanács a Bizottság javaslata alapján az EGK-Szerződés 43. cikkének (2) bekezdésében megállapított szavazási eljárás szerint elfogadja a kivonási ár kiszámításához használt irányadó ár százalékának és az előző bekezdésben említett kirakodási térségek meghatározására vonatkozó általános szabályokat. A Tanács a Bizottság jelentése alapján megvizsgálja az átváltási arányoknak a pénzügyi ellentételezési összeg kiszámítására gyakorolt esetleges következményeit, amely a nagyon távoli régiókban működő halászok helyzetének figyelembevételével történik. A Tanács a Bizottság javaslata alapján az előző albekezdésben említett szavazási eljárás szerint hozza meg a szükséges határozatokat.” A 25. cikket követően a rendelet egy új cikkel egészül ki: „25a. cikk A fagyasztott termékekre vonatkozóan a Tanács az EGK Szerződés 43. cikke (2) bekezdésében megállapított szavazási eljárás szerint fogadja el azokat a legszükségesebb intézkedéseket, amelyekkel elkerülhető az áringadozás, valamint a fedélzeten és a szárazföldön lefagyasztott halak közötti egyenlőtlen versenyhelyzet. A Tanács ugyanazon eljárás szerint elfogadja azokat az intézkedéseket is, amelyekkel orvosolhatóak a beszerzés egyensúlyát illetően esetlegesen adódó nehézségek.” 2. A Tanács 1971. január 26-i 166/71/EGK rendelete HL L 23/3. szám, 1971. január 29. A 10. cikk (1) bekezdésének b) pontja a következő szavakkal egészül ki: „shrimps” „grå rejer”.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes